የታላቁ ህዳሴ ግድብን እውን ለማድረግ የሴቶች ሚና ቁልፍ መሆኑን ጠቅላይ ሚኒስትር ኃይለማርያም ተናገሩ
ጠቅላይ ሚንስትር ኃይለማርያም ደሳለኝ ትናንት በተከበረው ዓለም አቀፍ የሴቶች ቀን ( ማርች 8) ተገኝተው ባደረጉት ንግግር እንደገለጹት  በግንባታ ላይ የሚገኘውን የታላቁ ህዳሴ ግድብን  በተያዘለት የጊዜ  ሰሌዳ እንዲጠናቀቅ ለማድረግ የሴቶች የድጋፍ ተሳትፎ ወሳኝ ነው ብለዋል ።ትናንት በጠቅላይ ሚንስትር ጽህፈት ቤት ከመላው ኢትዮጵያ የተውጣጡ 2ሺ 500 ተወካይ ሴቶችን  ባወያዩበት ወቅት አቶ ኃይለማርያም እንደገለጹት ማርች 8 ሴቶች በዓለም አቀፍ ደረጃ ሴቶች መራራ ትግል በማድረግ በሚደርሱባቸው የተለያዩ  ፖለቲካዊ ፣ ማህበራዊና ኢኮኖሚያዊ ጭቆናዎች ላይ ድል መቀናጀታቸውን  የሚያስታውስ ቀን ነው ብለዋል ።ሴቶች ለእኩልነትና ለዴሞክራሲ  መከበር  ከባድ መስዋትነት በመክፈል  ጭቆናን ለማስወገድ  ታሪካዊ   ትግል ማካሄዳቸውን ጠቅላይ ሚንስትሩ አስረድተዋል ።በአሁኑ ወቅት ሴቶች ከቀደሙት ሴቶች በተለየ ህገ መንግሥቱ በሚፈቅደው  መሠረት ጥቅሞቻቸውና  መብቶቻቸው በመከበራቸው ምክንያት   በአገሪቱ  በተመዘገቡት የፖለቲካዊና  ማህበራዊ ለውጦች  ተጠቃሚ መሆን መቻላቸውን ጠቅላይ ሚንስትሩ ተናግረዋል ።ሴቶች ከመንግሥት  ድጋፍ በተጨማሪ ኢኮኖሚያዊ ነጻነታቸውን ይበልጥ በማስከበር በራሳቸው  ብርቱ እንቅስቃሴ በማድረግ  ለአገሪቱ ጠቅላላ ኢኮኖሚ ዕድገት  አስተዋጽኦ እንዲያበረክቱ  ጠቅላይ ሚንስትሩ ጥሪ አቅርበዋል ።  እንደ ጠቅላይ ሚንስትሩ ገለጻ የሴቶችን  ኢኮኖሚያዊ አቅም ማሳደግ የሴቶች የቁጠባ ባህልን ከማሳደጉም  በላይ  ለአገር ኢኮኖሚ  ገንቢ ሚና ይጫወታል ።በትናንትናው  ዕለት  በጠቅላይ ሚንስትር ጽህፈት ቤት የተካሄደው ውይይት  ከተጠናቀቀ በኋላ  ባለፉት ሦስት  ወራት በቁጠባ የተሻለ አፈጻጻም ያስመዘገቡ ሴቶች  ከጠቅላይ ሚንስትሩ ሽልማት ተበክቶላቸዋል ።በመጨረሻም  ተወካይ ሴቶቹ  ለጠቅላይ ሚንስትር ኃይለማርያም  የተለያዩ ጥያቄዎችን በማቅረብ ምላሽ ተሠጥቷቸዋል ።የዘንድሮ 41ኛው  ዓለም አቀፍ የሴቶች  ቀን “ህዳሴያችንን ለማረጋጋጥ  ሴቶች በቁጠባ  ላይ የጀመሩትን  ሥራ አጎልብተው  መቀጠል አለባቸው ” በሚል መሪ ቃል ተከብሯል ።